3ตลาดหุ้นรวมพลัง
เปิดทางขายหุ้นง่ายไทย มาเลเซีย และสิงคโปร์ ประกาศใช้มาตรฐานอาเซียนเปิดเผยข้อมูลการเสนอซื้อขายหุ้น
2 เม.ย. 2556

เปิดทางขายหุ้นง่ายไทย มาเลเซีย และสิงคโปร์ ประกาศใช้มาตรฐานอาเซียนเปิดเผยข้อมูลการเสนอซื้อขายหุ้น
ในวันที่ 1 เม.ย. 2556 สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ร่วมกับหน่วยงานกำกับดูแลตลาดทุนมาเลเซียและสิงคโปร์ ประกาศใช้มาตรฐานอาเซียนเรื่องการเปิดเผยข้อมูลในการเสนอขายหลักทรัพย์ เพื่ออำนวยความสะดวกให้แก่ผู้ออกหลักทรัพย์ที่ต้องการเสนอขายหลักทรัพย์หลายประเทศในอาเซียนพร้อมกัน 
การเสนอขายตราสารทุนและตราสารหนี้ที่ไม่ซับซ้อนในหลายประเทศพร้อมกันในอาเซียน สามารถจัดทำเอกสารเปิดเผยข้อมูลและหนังสือชี้ชวนชุดเดียวกัน ซึ่งจะช่วยลดต้นทุนและเพิ่มประสิทธิภาพการระดมทุน
นายวรพล โสคติยานุรักษ์ เลขาธิการ ก.ล.ต. กล่าวว่า การมีมาตรฐานกลางเพียงชุดเดียวแสดงว่า หน่วยงานกำกับดูแลตลาดทุนอาเซียนมีความมุ่งมั่นที่จะทำให้ขั้นตอนการระดมทุนสามารถทำได้อย่างมีประสิทธิภาพ และช่วยสร้างโอกาสให้ประเทศอาเซียนได้ใช้เงินออมภายในกลุ่มเพื่อการสนับสนุนการเจริญเติบโตของภูมิภาค
ด้านตลาดหลักทรัพย์อาเซียน เปิดเผยหลังประชุมร่วมผู้บริหารระดับสูง ครั้งที่ 18 ที่เวียดนามว่าพร้อมจัดงาน Invest ASEAN 2013 ต่อเนื่องปีนี้ ที่ตลาดหลักทรัพย์โฮจิมินห์ 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวว่า งาน Invest ASEAN 2013 ในไตรมาสแรกที่จัดขึ้นที่ตลาดหุ้นไทย สิงคโปร์ และมาเลเซีย ได้ผลตอบรับเชิงบวก โดยมีผู้เข้าร่วมงาน 1,200 คน ในการจัดงานทั้ง 3 ครั้ง พิสูจน์ให้เห็นว่าความร่วมมือเชื่อมโยงการซื้อขายระหว่างภูมิภาค สามารถตอบสนองความต้องการของผู้ลงทุนรายย่อยได้